
Rialikä Atha kɛ rɔɔdɛ
1
Kä cu yiëë Kuɔth ben kä Ä-dhar-yaa gat O-dɛd. 
2
Kä cuɛ Atha wä lor, kä cuɛ jiök i̱, “Liŋä, Atha, kɛ yɛn ji̱ Juda kɛ ji̱ Ben-ya-min yɛn diaal. Te Kuoth Nhial kɛɛl kɛ yɛ mi te yɛn kɛɛl kɛ jɛ. Mi wä yɛnɛ go̱r, bia jɛ jëk, kä mi wä yɛnɛ pa̱l ruëëc bɛ yɛ pa̱l ruëëc bä. 
3
Kä kɛ pek mi bäär cieŋ I-thɛ-rɛl a thil Kuoth mi thuɔ̱k, kä thilɛ kɛ bo̱o̱th palä mi ŋi̱i̱ckɛ, kä thilɛ kɛ ŋuɔ̱t. 
4
Kä mɔ cikɛ tëë riɛk ɔ, la lunykɛ kä Kuoth Nhial, Kuoth I-thɛ-rɛl. Cukɛ jɛ go̱r kä cukɛ jɛ jëk. 
5
Kä ɛn runi tɔ̱tɔ̱ cuɛ thil mal kä ram wä ko̱o̱r kiɛ ram mi ci luny wi̱c, kɛ ɣöö te ji̱ wec muɔ̱ɔ̱n diaal kɛ rik. 
6
Kä cu do̱rɔ nyiëëny kɛ do̱rɔ, kä nyiëëny wec ɔ kɛ wec ɔ, kɛ ɣöö ci Kuoth Nhial kɛ moc riɛk. 
7
Kä yɛn, buɔ̱mɛ /cuarɛ rɔ luär, kɛ ɣöö ba yɛ cuɔ̱l la̱tdun.”
8
Kä min ci Atha ruac go̱kä ni Ä-dhar-yaa gat O-dɛd liŋ, cuɛ rɔ com. Kä cuɛ kuth guäyni woc rɛy cieŋ Juda kɛ rɛy cieŋ Ben-ya-min kɛɛliw, kɛ wi̱i̱ diaal te cɛ käp rööl päämni Ɛ-pa-rim. Kä cuɛ yi̱k Kuɔth Nhial min te nhiam luaak Kuɔth rɛy kal bany. 
9
Kä cu ji̱ Juda kɛ ji̱ Ben-ya-min diaal kɛ ji̱ Ɛ-pa-rim kɛ ji̱ Ma-na-thɛ kɛ ji̱ Cim-on tëë cieŋ rɛydiɛn rɔ ma̱t Atha. Kä cu nɛy ti ŋuan ben kä jɛ kä I-thɛ-rɛl, mëë ca ŋa̱c i̱ te Kuoth Nhial Kuothdɛ kɛɛl kɛ jɛ. 
10
Kä cukɛ rɔ duɔl kä Jɛ-ru-tha-lɛm kɛ diɔ̱ɔ̱k päthni kä wäl dhieec runi ruëc Atha. 
11
Ɛn cäŋ ɛmɔ cukɛ Kuoth Nhial thöp muc kä pɛ̈ɛ̈c te ca nööŋ. Thääk ti kur bärɔw, kɛ det ti bathdɔɔri bärɔw. 
12
Kä cukɛ ruac mat i̱ ba pal ni Kuoth Nhial, Kuoth gua̱ni, kɛ lɔcdiɛn kɛɛliw kɛnɛ ca̱riɛn kɛɛliw. 
13
Kä ramɔ ci Kuoth Nhial, Kuoth I-thɛ-rɛl bi palɔ, ɛ gat kiɛ ciek kiɛ wut mi dɔaŋ ba näk. 
14
Kä cukɛ rɔ yac nhiam Kuɔth kɛ rɔal mi di̱i̱t kɛ kaaŋni kɛ kaaŋni tuɔ̱ŋni. 
15
Kä cu ji̱ Juda diaal lo̱ckiɛn tɛɛth kɛ ɣöö cikɛ rɔ yac nikɛ lɔcdiɛn kɛɛliw kɛnɛ ca̱riɛn kɛɛliw. Kä cukɛ jɛ pal nikɛ lɔcdiɛn kɛɛliw, kä cukɛ jɛ jëk, kä cuɛ kɛ ka̱m mal pëkni diaal.
16
Kä cu kuäär ni Atha mandɔɔŋdɛ ni Maaka woc kä ɣöö ɛ ciek kua̱r, kɛ ɣöö cɛ kuth Ä-ce-ra täth. Kä cu Atha kuoth mandɔɔŋdɛ da̱k piny, kä cuɛ jɛ waŋ rɛy tɔ̱ɔ̱rä Kid-ron. 
17
Duundɛ ɣöö gua̱th pali kuthni baaŋ /ka̱n kɛ däk kä Juda

Juda 
 Kä bok thuɔk Ɣi-bɛ-ru latdɛ jɛ i̱ I-thɛ-rɛl.
. Kä cu Atha lɔcdɛ ka̱m Kuɔth Nhial kɛ ni̱n teekädɛ diaal. 
18
Kä cuɛ muc yäcä gua̱n kɛnɛ muc yäcädɛ nööŋ rɛy luaak Kuɔth, da̱a̱p kɛnɛ ciɛk in bo̱r kɛ kuak. 
19
Kä cuɛ thil ko̱r kɛ run ruëc Atha ti jiɛn diɔ̱k wi̱cdɛ dhieec.
